ବ୍ରହ୍ମପୁର, ସେପ୍ଟେମ୍ବର ୨୧(ଲୋକାଲ ୱାୟାର): ପିଲାମାନଙ୍କ ମାନସିକ ଓ ଶାରିରୀକ ଅଭିବୃଦ୍ଧିରେ କୃମି ଯେପରି ବାଧକ ନ ହେବ ସେଥିପାଇଁ ଜାତୀୟ ଅଭିଯାନର ଅଂଶସ୍ୱରୂପ ଗଞ୍ଜାମ ଜିଲ୍ଲାରେ ୧୯ ବର୍ଷରୁ କମ୍ ବୟସର ପିଲାମାନଙ୍କୁ କୃମିନାଶକ ବଟିକା ବଣ୍ଟନ ସୋମବାରଠାରୁ ଆରମ୍ଭ ହୋଇଥିବା ଜଣେ ଅଧିକାରୀ କହିଛନ୍ତି ।
ଜିଲ୍ଲାରେ ସେପ୍ଟେମ୍ବର ୨୬ ତାରିଖ ପର୍ଯ୍ୟନ୍ତ ଚାଲିବାକୁ ଥିବା ଏହି ଆଲବେଣ୍ଡାଜୋଲ୍ ଟାବଲେଟ ବଣ୍ଟନ ଅଭିଯାନ ଫଳରେ ୮.୮୬ ଲକ୍ଷ ପିଲା ଉପକୃତ ହେବେ ବୋଲି ଟାବଲେଟ ବଣ୍ଟନ ଆରମ୍ଭ କରି କହିଛନ୍ତି ଜିଲ୍ଲା ମୁଖ୍ୟ ସ୍ୱାସ୍ଥ୍ୟ ଅଧିକାରୀ ଉମାଶଙ୍କର ମିଶ୍ର ।
୩ ବର୍ଷରୁ କମ୍ ବୟସର ପିଲାମାନଙ୍କୁ ସିରାପ ଦିଆଯାଉଥିବା ବେଳେ ୩ରୁ ୧୯ ବର୍ଷର ପିଲାମାନଙ୍କୁ ୪୦୦ ଏମଜିର ଟାବଲେଟ ଖାଇବାକୁ ଦିଆଯାଉଛି ।
କୋଭିଡ-୧୯ ପାଇଁ ସମସ୍ତ ସ୍କୁଲ ବନ୍ଦ ଥିବାରୁ ଅଭିଭାବକମାନଙ୍କୁ ଏହା ଦିଆଯିବ ଏବଂ ସେମାନେ ଔଷଧ ବାଣ୍ଟୁଥିବା କର୍ମୀମାନଙ୍କ ସମ୍ମୁଖରେ ପିଲାମାନଙ୍କୁ ତାହା ଖୁଆଇବେ ବୋଲି କହିଛନ୍ତି ଡିଏମଆରସିଏଚର ଡେପୁଟି ମ୍ୟାନେଜର ଶକ୍ତି କୁମାର ଦିଗଲ କହିଛନ୍ତି ।
ଏହି କାମରେ ୪୧୬ ଜଣ ଏମଏନଏମ, ୨୦୧୧ ଜଣ ଆଶା କର୍ମୀ, ୩୭୪୦ ଜଣ ଅଙ୍ଗନବାଡ଼ି କର୍ମୀଙ୍କୁ ମିଶାଇ ମୋଟ ୬ ହଜାର ଜଣଙ୍କୁ ନିୟୋଜିତ କରାଯାଇଛି ।
ଏଥିସହ ସ୍ୱାସ୍ଥ୍ୟକର୍ମୀମାନେ ଅଭିଭାବକମାନଙ୍କୁ ଏହି ବଟିକାର ଆବଶ୍ୟକତା ଏବଂ ସ୍ୱାସ୍ଥ୍ୟ ସମ୍ପେର୍କରେ ସଚେତନ ମଧ୍ୟ କରାଇବେ ।
ଭୁବନେଶ୍ୱର, ଏପ୍ରିଲ ୧୬(ଲୋକାଲ ୱାୟାର): ଏନଡିଆରଫ(ନ୍ୟାସନାଲ ଡିଜାଷ୍ଟର ରେସପନ୍ସ ଫୋର୍ସ) ଢାଞ୍ଚାରେ ରାଜ୍ୟରେ ଏକ ସ୍ୱାସ୍ଥ୍ୟ ବିପର୍ଯ୍ୟୟ ପ୍ରଶମନ ତାଲିମ କେନ୍ଦ୍ର ଗଠନକୁ ଗୁରୁତ୍ୱ ଦିଆଯିବ ବୋଲି ଗୁରୁବାର ଲୋକସେବା ଭବନରେ ମନ୍ତ୍ରୀସ୍ତରୀୟ ବୈଠକ ପରେ କହିଛନ୍ତି ସ୍ୱାସ୍ଥ୍ୟମନ୍ତ୍ରୀ ନବ କିଶୋର ଦାସ ।
ସେ କହିଛନ୍ତି, ପ୍ରସ୍ତାବିତ ତାଲିମ କେନ୍ଦ୍ରରେ ଡାକ୍ତର, ନର୍ସ, ସ୍ୱାସ୍ଥ୍ୟକର୍ମୀ, ଅଙ୍ଗନବାଡ଼ି କର୍ମୀ, ଆଶା ଏବଂ ପାରାମେଡିକ୍ ଇତ୍ୟାଦି ସ୍ୱାସ୍ଥ୍ୟଜନିତ ବିପର୍ଯ୍ୟର ମୁକାବିଲା ଲାଗି ପ୍ରଶିକ୍ଷଣ ପାଇବେ ।
ଏନଡିଆରଏଫ ଢାଞ୍ଚାରେ ସେମାନଙ୍କ ଏହି ପ୍ରଶିକ୍ଷଣ ଦିଆଯିବ । ରାଜ୍ୟରେ କୋଭିଡ-୧୯ର ସଂକ୍ରମଣକୁ ରୋକିବାକୁ ଆସନ୍ତା ଦିନରେ ପୁୁଲ୍ କରୋନା ଟେଷ୍ଟ (ବହୁ ଲୋକଙ୍କ ମଧ୍ୟରୁ ନମୁନା ସଂଗ୍ରହ) କରାଯିବ ।
ବିପୁଳ ପରୀକ୍ଷଣ ସରଞ୍ଜାମ ଯୋଗାଇ ଦେବାକୁ କେନ୍ଦ୍ର ନିକଟରେ ଦାବି କରାଯିବ । ଓଡ଼ିଶା ରାଜ୍ୟ ଔଷଧ ନିଗମ ଜରିଆରେ ଏହା କରାଯିବାକୁ ମନ୍ତ୍ରୀ ବୈଠକରେ ପ୍ରସ୍ତାବ ରଖିଥିଲେ ।
ବୁର୍ଲାା ମେଡିକାଲ କଲେଜକୁ ଆଉ ତିନୋଟି କୋଭିଡ-୧୯ ପରୀକ୍ଷଣ ଯନ୍ତ୍ର ଯୋଗାଇ ଦେବା ସହ ବଲାଙ୍ଗିର ମେଡିକାଲ କଲେଜ, କଳାହାଣ୍ଡି ଜିଲ୍ଲା ମୁଖ୍ୟ ଚିକିତ୍ସାଳୟ, ଭୁବନେଶ୍ୱରର ସମ୍ ହସପିଟାଲ, କିମ୍ସ ହସପିଟାଲ, ହାଇଟେକ୍ ମେଡିକାଲ କଲେଜ ରେ ମଧ୍ୟ କରୋନା ପରୀକ୍ଷା ପାଇଁ କେନ୍ଦ୍ରକୁ ପ୍ରସ୍ତାବ ଦେବାକୁ ବୈଠକରେ କୁହାଯାଇଥିବା ମନ୍ତ୍ରୀ କହିଛନ୍ତି ।
କରୋନାକୁ ରୋକିବାକୁ ବିଶ୍ୱ ସ୍ୱାସ୍ଥ୍ୟ ସଂଗଠନ ଏବଂ ଅନ୍ୟାନ୍ୟ ରାଜ୍ୟ ମାନଙ୍କ କାର୍ଯ୍ୟଶୈଳୀକୁ ଅନୁଧ୍ୟାନ କରି ଏକ ମାର୍ଗଦର୍ଶିକା ପ୍ରସ୍ତୁତ କରିବାକୁ ବୈଠକରେ ସ୍ୱାସ୍ଥ୍ୟମନ୍ତ୍ରୀ ମତ ଦେଇଥିଲେ ।
ଭୁବନେଶ୍ୱର, ଏପ୍ରିଲ ୧୫ (ଲୋକାଲ ୱାୟାର): ମାର୍ଚ୍ଚ ୨୪, ୨୦୨୦ରେ ଲକଡାଉନ ଜାରି ପରେ ବାଇକ୍ ଆମ୍ବୁଲାନ୍ସ ସେବା ମାଧ୍ୟମରେ କନ୍ଧମାଳ ଜିଲ୍ଲାର ଅତି କମ୍ ରେ ୯୨ ଗର୍ଭବତୀ ମହିଳା ଉପକୃତ ହୋଇ ପାରିଛନ୍ତି ।
ଦେଶ କୋଭିଡ-୧୯ ମହାମାରୀ ବିରୋଧରେ ଲଢୁଥିବା ବେଳେ ବିଭିନ୍ନ ରାଜ୍ୟରେ ଗର୍ଭବତୀ ମହିଳାଙ୍କୁ ଉପଯୁକ୍ତ ଡାକ୍ତରୀ ସହାୟତା ମିଳୁନଥିବା ନଜରକୁ ଆସିଛି ।
ତେବେ କନ୍ଧମାଳ ଜିଲ୍ଲାର ଦୁର୍ଗମ ଅଞ୍ଚଳର ଗର୍ଭବତୀ ମହିଳାମାନଙ୍କୁ ନିକଟସ୍ଥ ଡାକ୍ତରଖାନାରେ ପହଁଚାଇବା ପାଇଁ ବାଇକ ଆମ୍ବୁଲାନ୍ସ ସେବା ଜାରି ରହିଛି ।
ମାର୍ଚ୍ଚ ୨୪, ୨୦୨୦ ଲକ୍ ଡାଉନ ଘୋଷଣା ପରଠାରୁ ଆଭ୍ୟନ୍ତରୀଣ ଗାଁ ଦାରିଙ୍ଗବାଡି, ବାଲିଗୁଡ଼ା ଓ ଫିରିଙ୍ଗିଆ ବ୍ଲକର ଅତି କମ୍ ରେ ୯୨ ଗର୍ଭବତୀ ମହିଳା ବାଇକ ଆମ୍ବୁଲାନ୍ସ ଯୋଗେ ନିକଟସ୍ଥ ଡାକ୍ତରଖାନାକୁ ଯାଇଛନ୍ତି ।
ପାହାଡ ଓ ଘଞ୍ଚ ଜଙ୍ଗଲ ଘେରା କନ୍ଧମାଳ ଏକ ଆଦିବାସୀ ଅଧ୍ୟୁଷିତ ଜିଲ୍ଲା । ଏପ୍ରିଲ ୧୪, ୨୦୨୦ ସୁଦ୍ଧା ଏଠାରେ କୋଭିଡ-୧୯ ପଜିଟିଭ ମାମଲା ରିପୋର୍ଟ ହୋଇନାହିଁ ।
ତେବେ ମହିଳାମାନଙ୍କୁ ଡାକ୍ତରଖାନା ନେବା ବେଳେ ସାମାଜିକ ଦୂରତ୍ୱ ବଜାୟ ଭଳି ପଦକ୍ଷେପ ନିଆଯାଉଛି ବୋଲି ଜିଲ୍ଲା ଅଧିକାରୀମାନେ କହିଛନ୍ତି ।
ଆଶା କର୍ମୀ ଫୋନ୍ କରିବାର ୨୦ ମିନିଟ ମଧ୍ୟରେ ବାଇକ ଆମ୍ବୁଲାନ୍ସ ମୋ ଘରେ ପହଁଚିଥିଲା ବୋଲି ଦାରିଙ୍ଗବାଡ଼ି ପନ୍ଦରେସି ଗାଁର ୨୫ ବର୍ଷୀୟା ଆଦିବାସୀ ମହିଳା ଜିମିତା ପ୍ରଧାନ କହିଛନ୍ତି ।
ବାଇକ୍ ଆମ୍ବୁଲାନ୍ସରେ ଗୋଟିଏ ଦୁଇଚକିଆ ଯାନ ସହ ଏକ ହୁଡ୍ ଥିବା କ୍ୟାରିୟର ଥାଏ । ଗୋଟିଏ ବାଇକରେ ଜଣେ ରୋଗୀ ହିଁ ଯାଇପାରିବେ । ପାହାଡ଼ିଆ ଓ ଜଙ୍ଗଲିଆ ଦୁର୍ଗମ ଅଞ୍ଚଳରେ ବାଇକ୍ ଆମ୍ବୁଲାନ୍ସ ପହଞ୍ଚି ପାରିଥାଏ ।
ତିନି ବ୍ଲକର ଗ୍ରାମ ପଞ୍ଚାୟତରେ ଜିଲ୍ଲା ପ୍ରଶାସନ ପକ୍ଷରୁ ପାଞ୍ଚଟି ବାଇକ ଆମ୍ବୁଲାନ୍ସ ରଖାଯାଇଛି ବୋଲି କନ୍ଧମାଳ ଜିଲ୍ଲାପାଳ ବୃନ୍ଦା ଡି. କହିଛନ୍ତି ।
ଜିଲ୍ଲା ପ୍ରଶାସନ ସହାୟତାରେ ସ୍ଥାନୀୟ ବେସରକାରୀ ସଂଗଠନର ସ୍ୱେଚ୍ଛାସେବୀମାନେ ଏହି ଗାଡ଼ିଗୁଡ଼ିକର ରକ୍ଷଣାବେକ୍ଷଣ କରନ୍ତି ।
କୋଭିଡ-୧୯ ସଂକ୍ରମଣ ବେଳେ ପରିବହନ ବ୍ୟବସ୍ଥା ଅଭାବରୁ ଡାକ୍ତରଖାନା ପ୍ରସବ ହ୍ରାସ ପାଉ ବୋଲି ପ୍ରଶାସନ ଚାହିଁନଥିଲା । ଗର୍ଭବତୀ ମହିଳାଙ୍କ ବ୍ୟତୀତ ଏହି ଆମ୍ବୁଲାନ୍ସଗୁଡିକ ଅସୁସ୍ଥ ଶିଶୁଙ୍କୁ ଡାକ୍ତରଖାନା ନିଆଯାଉଛି ।
୨୦୧୮ରେ ଜିଲ୍ଲାପାଳ ବୃନ୍ଦା ଡି. ବାଇକ ଆମ୍ବୁଲାନ୍ସ ସେବା ଆରମ୍ଭ କରିଥିଲେ । ଡାକ୍ତରଖାନାରେ ପ୍ରସବ ସୁନିଶ୍ଚିତ କରିବାର ପ୍ରୟାସ ସ୍ୱରୂପ ଆଶା, ଅଙ୍ଗନବାଡ଼ି କର୍ମୀଙ୍କୁ ନିୟୋଜିତ କରାଯାଇଛି ।
ଏହି ସେବା ଆରମ୍ଭ ହେବା ଦିନଠାରୁ ଦୂରଦୂରାନ୍ତ ଗାଁରୁ ପ୍ରସବ ପାଇଁ ପ୍ରାୟ ୪ଶହ ଗର୍ଭବତୀ ମହିଳାଙ୍କୁ ଆଖପାଖ ଡାକ୍ତରଖାନାକୁ ନିଆଯାଇଛି । ଏହି ସେବାରେ ଅନ୍ତର୍ଭୁକ୍ତ ଗାଁଗୁଡିକର ପ୍ରାୟ ୪୦ % ଗର୍ଭବତୀ ମହିଳା ୨୦୧୭ ପର୍ଯ୍ୟନ୍ତ ଘରେ ପ୍ରସବ କରୁଥିଲେ ।
ବାଇକ୍ ଆମ୍ବୁଲାନ୍ସ ସେବା ଆରମ୍ଭ ହେବା ପରଠାରୁ ଡାକ୍ତରଖାନାରେ ଶତ ପ୍ରତିଶତ ପ୍ରସବ ହେଉଛି ବୋଲି କନ୍ଧମାଳର ଏକ ବେସରକାରୀ ସଂଗଠନ ଜାଗୃତିର ସଦସ୍ୟ କୈଳାଶ ଦଣ୍ଡପାଟ କହିଛନ୍ତି ।
କଟିଙ୍ଗିଆ ଓ ବୁଦାଗୁଡା ଗ୍ରାମ ପଞ୍ଚାୟତରେ ରହୁଥିବା ୨ଟି ବାଇକ୍ ଆମ୍ବୁଲାନ୍ସ ଦାୟିତ୍ୱରେ ଜାଗୃତି ଥିବା ବେଳେ ଏହା ଉପରେ ଦାରିଙ୍ଗବାଡ଼ିର ୮ଟି ଗାଁ ଓ ବାଲିଗୁଡ଼ା ବ୍ଲକର ଗୋଟିଏ ଗାଁ ନିର୍ଭର କରୁଛନ୍ତି ।
ଯୁବ ସଂଗଠନ ଅନ୍ତରଙ୍ଗର ସ୍ୱେଚ୍ଛାସେବୀମାନେ ଜିଲ୍ଲା ବାହାର ଲୋକଙ୍କ ଗତିବିଧି ଉପରେ ନଜର ରଖିବାକୁ ପ୍ରଶାସନ ଓ ପୁଲିସ ଅଧିକାରୀମାନଙ୍କୁ ସାହାଯ୍ୟ କରିଥିଲେ ।
ଭୁବନେଶ୍ବର, ଏପ୍ରିଲ ୪ (ଲୋକାଲ ୱାୟାର): ରାଜ୍ୟର ସମସ୍ତ ସରକାରୀ ଓ ବେସରକାରୀ ହସ୍ପିଟାଲରେ ଚିକିତ୍ସିତ ଶ୍ବାସରୋଗୀଙ୍କ ସମସ୍ତ ତଥ୍ୟ ଜଣାଇବାକୁ ରାଜ୍ୟ ସରକାର ନିର୍ଦ୍ଦେଶ ଦେଇଥିବା ଶନିବାର କୋଭିଡ ମୁଖପାତ୍ର ସୁବ୍ରତ ବାଗଚୀ କହିଛନ୍ତି।
ଏଥିରେ ବ୍ୟତିକ୍ରମ ହେଲେ କଡା କାର୍ଯ୍ୟାନୁଷ୍ଠାନ ଗ୍ରହଣ କରାଯିବା ସହ ଆବଶ୍ୟକସ୍ଥଳେ ହସ୍ପିଟାଲ ସିଲ କିମ୍ବା ଲାଇସେନ୍ସ ରଦ୍ଦ କରାଯିବ ବୋଲି ସେ ଚେତାବନୀ ଦେଇଛନ୍ତି ।
ଦିଲ୍ଲୀ ନିଜାମୁଦ୍ଦିନ ସମ୍ମିଳନୀରୁ ଫେରିଥିବା ୨୮ ଜଣଙ୍କ ନମୁନା ପରୀକ୍ଷା ହୋଇଛି ସେଥିରୁ ୨୫ଟି ନେଗେଟିଭ ଓ ୩ଟି ପଜିଟିଭ ବାହାରିଛି ।
ଭଦ୍ରକର ଚତୁର୍ଥ କରୋନା ଆକ୍ରାନ୍ତଙ୍କ ସଂସ୍ପର୍ଶରେ ଆସିଥିବା ୪୨ ଜଣଙ୍କୁ ଚିହ୍ନଟ କରାଯାଇଛି ଓ ସୂର୍ଯ୍ୟନଗରର ପଞ୍ଚମ ଆକ୍ରାନ୍ତଙ୍କ ସଂସ୍ପର୍ଶରେ ଆସିଥିବା ୩୮ ଜଣ ଚିହ୍ନଟ ହୋଇଛନ୍ତି ।
ସୂଚନାଯୋଗ୍ୟ, ବର୍ତ୍ତମାନ ସୁଦ୍ଧା ୧୩୯୫ଟି ନମୁନା ଟେଷ୍ଟ ହୋଇଥିବାବେଳେ ସେଥିରୁ ୨୦ଟି ନମୁନା ପଜିଟିଭ ବାହାରିଥିବା ବେଳେ ସେମାନଙ୍କ ମଧ୍ୟରୁ ଦୁଇଜଣ ଚିକିତ୍ସା ପରେ ରୋଗମୁକ୍ତ ହୋଇଛନ୍ତି ।
ସୁବର୍ଣ୍ଣପୁର, ଏପ୍ରିଲ ୧ (ଲୋକାଲ ୱାୟାର) : କରୋନା ଭୂତାଣୁ ସଂକ୍ରମଣକୁ ଦୃଷ୍ଟିରେ ରଖି ସୁବର୍ଣ୍ଣପୁର ଜିଲ୍ଲା ପ୍ର୍ଶାସନ 'ଟେଲ ହେଲଥ ନାମକ କାର୍ଯ୍ୟକ୍ରମ ଆରମ୍ଭ କରିଥିବ ବୁଧବାର କହିଛିି।
କଟକଣା ଯୋଗୁଁ ଲୋକେ ସମସ୍ୟା ର ସମ୍ମୁଖୀନ ହେଉଥିବାରୁ 'ଟେଲ୍ ହେଲଥ' ଦ୍ୱାରା ଲୋକଙ୍କୁ ଫୋନ ଯୋଗେ ସ୍ୱାସ୍ଥ୍ୟ ସେବା ଯୋଗାଇ ଦେବାକୁ ପ୍ରଶାସନ ବ୍ୟବସ୍ଥା କରିଛି ।
ଏନେଇ ଜିଲ୍ଲା ପ୍ରଶାସନ ଡାକ୍ତରଙ୍କ ଫୋନ ନମ୍ବର ଓ କେଉଁ ସମୟରେ କେଉଁ ଡ଼ାକ୍ତର ଉପଲବ୍ଧ ରହିବେ ସେ ନେଇ ବିଜ୍ଞପ୍ତି ପ୍ରକାଶ କରିଛନ୍ତି ।
କଟକ,ମାର୍ଚ୍ଚ ୨୮(ଲୋକାଲ ୱାୟାର): କରୋନା ମୁକାବିଲା ଲାଗି ରାଜ୍ୟର ସର୍ବ ବୃହତ ଏସସିବି ମେଡିକାଲ କଲେଜ ଓ ହସ୍ପିଟାଲରେ ରୋଗୀଙ୍କ ଅନୁପାତରେ ଷ୍ଟାଫ ନ ଥିବାରୁ ରାଜ୍ୟ ସରକାର ପାରାମେଡିକାଲ କର୍ମଚାରୀ ନିଯୁକ୍ତି ଲାଗି ଶନିବାର ଦିନ ବିଜ୍ଞପ୍ତି ଜାରି କରିଥିବା ଜଣେ ଅଧିକାରୀ କହିଛନ୍ତି।
ଏହି ବିଜ୍ଞପ୍ତି ଅନୁଯାୟୀ ଏଠାରେ ୨୩୬ ଜଣ ଷ୍ଟାଫ ନର୍ସ, ୬୦ଜଣ ଫାର୍ମାସିଷ୍ଟ, ୯୮ଜଣ ଲାବରୋଟାରୀ ଟେକନିସିଆନ ଓ ୨୫ଜଣ ରେଡିଓଗ୍ରାଫରଙ୍କୁ ନିଯୁକ୍ତି ଦିଆଯିବ। ଏଥିପାଇଁ ଅବସରପ୍ରାପ୍ତ କର୍ମଚାରୀମାନେ ମଧ୍ୟ ଆବେଦନ କରି ପାରିବେ।
ଆସନ୍ତା ୩୦ ତାରିଖର ମଧ୍ୟାହ୍ଣ ସାଢେ ୧୦ଟାରୁ ଅପରାହ୍ଣ ୪ଟା ପର୍ଯ୍ୟନ୍ତ ଏସସିବି ପୁରୁଣା ଅଡିଟୋରିୟମ ଠାରେ ସେମାନଙ୍କ ନାମ ରେଜିଷ୍ଟ୍ରେସନ କରିପାରିବେ।
